b'\n_START_ARTICLE_\nVicenza (pokrajina)\n_START_SECTION_\nNaravne zanimivosti\n_START_PARAGRAPH_\nNad naseljem Oliero v severozahodnem delu pokrajine se nahaja kra\xc5\xa1ka jama, iz katere izvira istoimenska reka. Reka je med najkraj\xc5\xa1imi v Evropi, saj te\xc4\x8de le 300 metrov in se nato izliva v Brento, a donos vode je znaten (15 m\xc2\xb3/s) in precej konstanten. Gre za vokli\xc5\xa1ki izvir, ki mu pripisujejo kar 8\xc2\xa0km dolg smrk, a dosedanji raziskovalci so preiskali komaj 3\xc2\xa0km. Jama je posebne va\xc5\xbenosti tudi zato, ker se je v njej udoma\xc4\x8dila \xc4\x8dlove\xc5\xa1ka ribica, \xc4\x8digar prve primerke je lastnik jame prinesel iz Postojne leta 1832; pred kratkim so v jami Oliero speleologi pre\xc5\xa1teli \xc5\xbee ve\xc4\x8d kot 40 proteusov._NEWLINE_Za\xc5\xa1\xc4\x8diteno podro\xc4\x8dje: Naravni de\xc5\xbeelni park Lessinia\n_START_SECTION_\nZgodovinske zanimivosti\n_START_PARAGRAPH_\nSeverni predel de\xc5\xbeele, imenovan Planota sedmih ob\xc4\x8din (it. Altopiano dei Sette Comuni), je bil - razen \xc5\xa0vice - najstarej\xc5\xa1a demokrati\xc4\x8dna federacija na svetu. Nastala je leta 1310 in ostala samostojna do leta 1405, ko se je spontano predala Bene\xc5\xa1ki Republiki. Isto ozemlje se je danes opredelilo za prestop iz de\xc5\xbeele Bene\xc4\x8dija v de\xc5\xbeelo Trentinsko - Zgornje Poadi\xc5\xbeje. Postopek se je za\xc4\x8del leta 2005 in ljudski referendum 2007 je odobril prestop z ve\xc4\x8d kot 94\xc2\xa0% glasov. Zanimivo je, da sta se obe pokrajinski zbornici de\xc5\xbeele Trentinsko - Zgornje Poadi\xc5\xbeje izrekli proti tej spremembi, vendar nimata pri tem odlo\xc4\x8dilne besede. Samo dr\xc5\xbeavni parlament lahko izglasuje zadevni zakon in trenutno ni tehtnih razlogov, ki bi ga prepre\xc4\x8dili.'